A World of Violence () Dallos Bogi hatodik kislemeze. A dal hivatalosan 2014. december 8-tól tölthető le. Ugyanekkor töltötte fel a hivatalos YouTube-csatornájára a Magneoton. Bogi ezzel a művel vett részt a 2015-ös Eurovíziós Dalfesztivál magyarországi előválogatóján, A Dalban. A produkciót először a január 24-i első elődöntőben adta elő, fellépési sorrendben ötödikként a Passed "Mesmerize" című dala után, és a Karmapolis "Time Is Now" című dala előtt. Az elődöntőben 38 ponttal a harmadik helyen végzett, így továbbjutott a középdöntőbe. A dalt másodszor a február 21-i második középdöntőben adta elő, fellépési sorrendben harmadikként az Other Planet "Untold Story" című dala után, és Oláh Gergő "A tükör előtt" című dala előtt. A középdöntőben 38 ponttal a hatodik helyen végzett holtversenyben a "That’s How It Goes" című Gájer Bálint-dallal, így nem jutott be verseny döntőjébe. Az énekesnőnek ez volt a harmadik dala – a "Tükörkép" és a "We All" után – mellyel sorozatban harmadjára részt vett a műsorban.